google/wiki40b huggingface dataset:
Strand Hotel

Strand Hotel Fevik er et hotell på Fevik ved Grimstad i Norge. Hotellet ble planlagt og bygd av direktør Axel Lund. Arkitekt var Eilert Smith. Grunnmuren ble bygget i 1934 og et par år senere stod hotellet ferdig. Hotellet hadde kostet 350 000 kroner og var blitt et praktfullt anlegg etter datidens standard. Dørene ble åpnet for første gang 17. mai 1937. Den offisielle åpningen var 5. juni 1937. Strand Hotel ble kun brukt som sommerhotell og hadde i starten 40 rom med i alt 70 sengeplasser. Alle gjesterom hadde både varmt og kaldt vann, tre rom hadde dusj, mens ni hadde bad. Daglige ledere fra starten var ekteparet Frida og Harald Hansen som kom fra direktør Lunds hoteller i Stavanger.

Historikk

Med sin utmerkede standard og nydelige beliggenhet ble Strand Hotel snart populært. Det kom mange utenlandske gjester, og restauranten var godt besøkt. Strand Hotel hadde derfor tre gode sommersesonger før andre verdenskrig brøt ut. I april/mai 1940 fikk man imidlertid andre utenlandske gjester idet hotellet ble beslaglagt til rekreasjonssted for tyske offiserer som var blitt skadet på østfronten. Takket være innsatsen til Frida Hansen og det øvrige norske personalet, ble ødeleggelsene på hotellet begrenset.
Så snart hotellet ble frigitt i 1945, tok man til med oppussing og hotellet var klart til åpning igjen sesongen 1946, fortsatt med Frida og Harald Hansen som daglige ledere. 
Strand Hotel var kjent som et dansested. Kjente og populære musikere bidro til ekstra hygge mens man spiste eller danset. Etter krigen gikk Strand Hotel inn i Norsk Hotellcompagnie. Her hadde direktør Axel Lund også de andre fem hotellene han ledet. I 1956 overtok Lund imidlertid Strand Hotel for egen regning. Han bygget i 1957 det lille annekset «Stjernen» på nordsiden av hotellet og en kafeteriaavdeling mot veien. Sistnevnte ble revet for en del år siden. I 1975 ble hotellet solgt til Torbjørn Evenbye, som bygget konferansebygget og moderniserte en stor del av værelsene. Etter at Ugland overtok i 1982, ble moderniseringen og oppussingen fullført slik at det opprinnelige sommerhotellet nå er helårshotell. Siden den tid har hotellet hatt flere eiere og før de nåværende eierne overtok i juni 1998 var hotellet eiet av Choice Hotels. Det ble også i denne perioden lagt ned mye arbeid og mange penger i oppussing av rom og flislegging av alle bad.
I oktober 2010 ble en ny fløy åpnet, tegnet av arkitekten Roger Hampton. Hotellet ble drivet fram til 2017 av Agnes Berntsen. I 2017 ble Strand Hotell en del av hotellkjeden Classic Hotels Norway.

Kjente gjester

Forfatteren Roald Dahl vendte tilbake, år etter år, og han og hans kone Patricia Neal bodde her i flere uker når de først var kommet.
Margarete Müller

Liv

Müller gikk fra 1937 til 1945 på folkeskole. Deretter arbeidet hun fra 1946 til 1948 som garner, deretter til 1950 som traktorfører ved MAS (Maskin-Utleie-Stasjon) i Salow. I 1950 begynte hun sin læretid på Lehr- und Versuchsgut Gustavshof og dessuten et studium på Fachschule für Landwirtschaft i Demmin. I 1951 ble hun medlem av SED.
Fra 1953 til 1958 studerte hun ved Leningrads landbruksvitenskapelig institutt i Puschkin. Deretter var hun agronom ved MTS Brohm og var til 1963 representant for LPG Kotelow, likeledes medlem av SED-ledelse i distriktet Neubrandenburg.
Fra 1963 til 1989 var hun medlem av Sentralkomiteen og kandidat for medlemskap i Politbyrået i Sentralkomiteen i SED. Hun var på samme tid representant i Volkskammer og fra 1971 til 1989 medlem av DDRs Statsråd. 
Fra 1973 til 1976 ledet hun Kooperative Abteilung Pflanzenproduktion og senere LPG Pflanzenproduktion Friedland. I 1989/90 trådte hun tilbake fra sine funksjoner og ble ekskludert fra SED-PDS.
Vianaididae

Utseende

Små (mindre enn 2 mm), ovale teger. De to kjente, fossile artene fra Kritt-tiden er langvingede teger med flygevinger, men inntil nylig var alle kjente, nålevende arter kortvingede (har harde forvinger, men ikke flygevinger). De siste årene har det blitt oppdaget to langvingede arter i Sør-Amerika (Schuh et al., 2006 og Montemayor & Carpintero, 2007).
Hodet er trekantet og bredere enn langt, fasettøynene runde og utstående hos de fossile artene, ganske sterkt redusert hos de nålevende. Punktøyne finnes hos noen men ikke hos alle. Antennene er slanke og består av fire ledd. Sugesnabelen er fire-leddet og når til bakenfor bakhoftene. Pronotum er omtrent trapesformet, med avrundet bakkant. Scutellum er trekantet og ikke spesielt stort. De harde forvingene er ikke tydelige oppdelt og dekker hele bakkroppen. Beina er slanke.

Levevis

Anommatocoris coleoptrata lever i maurtuer, men man vet ikke hva den spiser. Ellers er svært lite kjent om biologien til disse tegene.
Marange diamantdagbrudd

Marange diamantdagbrudd er et område der diamanter utvinnes i Chiadzwa, Mutare West, i provinsen Manicaland, Zimbabwe. Funnet er ansett som det største diamantfunn på over hundre år og er antatt til å ha potensial til å levere en firedel av verdens diamanter i de nærmeste år. På grunn av de korrupte og til tider kaotiske tilstander i området pågår en internasjonal diskusjon om diamantene må ansees som såkalte bloddiamanter, eller om de kan selges fritt.
Utvinningsrettighetene gikk i 2006 til det britiske selskapet African Consolidated Resources (ACR). Når den skulle begynne å utvinne diamanter overtok den regjerings-assosierte Zimbabwe Mining Development Corporation området til tross for en dom i favør for ACR.

Blodige diamanter

På bakgrunn av en total kollaps av landets økonomi med galopperende inflasjon og sviktende avlinger var allerede ved årsskiftet 2006/2007 ca. 10.000 illegale gruvearbeidere i gang med å utvinne diamantene. I de neste år var det til dels kaotiske tilstander der politiet skulle ordne opp, men istedenfor laget den smuglerringer for å ta ut gevinsten fra diamantene. I oktober 2008 tok militæret over driften av gruvene og tilstandene ble enda mer voldelig. Human Rights Watch (HRW) har i en rapport anslått at ca. 200 gruvearbeidere og lokale ble drept og flere hundre mishandlet, mange kvinner ble voldtatt, tvangsarbeid har vært vanlig.
I økende grad har både ledende militære og politikere fra ZANU-PF sikret seg inntekter fra diamantgruvene. I slutten av 2008 gjorde soldater og tvangsrekrutterte lokale arbeidere inkludert barn mesteparten av gruvearbeidet. Militære og politikere dannet syndikater og sørget for at diamantene ble smuglet ut av landet og solgt. Den skakkjørte Zimbabwiske statskassen har ikke opplevd å få inntekter av betydning fra Maranges diamanter.

Kimberley-prosessen

Zimbabwe deltar i den internasjonale Kimberley-prosessenen som sertifiserer diamanter for å forhindre at såkalte bloddiamanter kommer på markedet. Kommisjoner fra Kimberley-prosessen var i Marange og påpekte de mange menneskerettighetsbrudd, men likevel ble for første gang diamanter fra Marange solgt på en offentlig auksjon i Sør-Afrika i august 2010. Blant annet HRW krever at Zimbabwe blir utestengt av Kimberley-prosessen, noe som vil gjøre det svært vanskelig å selge diamantene på lovlig vis.
NM i judo 1978

NM i judo 1978 ble arrangert i Bærum 11.-12. mars.
Kongepokalen ble vunnet av Øyvind Jacobsen.
Tryvann Opp

Tryvann Opp er et motbakkeløp i Nordmarka som arrangeres av SK Vidar.
Løypa starter på Midtstuen på 225 meters høyde, og har målgang på Tryvannshøgda på 529 meter. Løypa er 5,4 km lang og går vekselvis på grusvei og skogssti. På veien passeres både Holmenkollen kapell og Frognerseteren. Løyperekordene for herrer innhas av kenyanske Moses Tirban på 18:41, mens Guro Flatekval har rekorden på kvinnesiden på 22:19.
Buss (datakommunikasjon)

Databuss er forbindelsene mellom prosessoren og de ulike enhetene i en datamaskin. Den består av enkeltledere på hovedkortet som forbinder alle delene i datamaskinen som skal sende fra seg eller ta imot data.
Meningen med denne er at den skal overføre data i en datamaskin, f.eks. mellom internminnet, utvidelseskortene, kommunikasjonsporter, diskettstasjon, harddisk, CD-ROM, skjermkort og prosessoren. 
Bredden på databussen forteller hvor mange databits som kan overføres på én gang. En 32-bits databuss kan altså overføre 32 bits, (4 bytes), på en takt av klokkefrekvensen og har 32 parallelle ledere. Alle enhetene i maskinen må da kunne kobles til 32-bits databuss. Noen hovedkort har riktignok ekspansjonskortplasser med en konverter som kan brukes av kort med smalere buss, for eksempel 8-bits kort i en 16 bits maskin. 
Databussene ligger på hovedkortet og gjennom disse blir da all informasjon og data du behandler på din datamaskin sendt rundt til de enkelte enhetene som er koblet til hovedkortet med full databuss. På eldre datamaskiner var det parallellport som kunne koble alle lederne i databussen til andre enheter, for eksempel en skriver.
Kontrollbussen er en samling kontrollinjer, som styrer forskjellige funksjoner på bussen.
Yahya Khan

Militær

Han fikk en militære utdannelse og gikk ut av Indias militærakademi i Dehradun i 1939. Under andre verdenskrig deltok han med 4. infanteridivisjon (India) i Irak, Italia og Nord-Afrika, hvor han ble tatt til fange og ble internert i en krigsfangeleir i Italia, som han etter hvert lyktes å rømme fra.
Etter krigen fortsatte han sin militære karriere - i Pakisttan etter at landet ble utskild ved Indias deling - og steg raskt i gradene.
Han var sjef for en infanteridivisjon i Pakistans hær mellom 1962 og 1964, og ble øverstkommanderende for hæren i 1966.

President

I 1969 anmodet president Ayub Khan ham om å overta makten i landet for å hindre at spenningene mellom Vestpakistan og Østpakistan skulle føre til en borgerkrig og/eller Østpakistans løsrivelse fra Pakistan. I sin første tale som president erklærte Yahya Khan Pakistan i unntakstilstand.
Ved valget i Pakistan i desember 1970 oppnådde Khans parti Pakistan Peoples Party 88 av nasjonalforsamlingens 313 plasser. Samtlige disse plasser ble vunnet i Vestpakistan, hvorimot Østpakistan ved valget gav Awami League ledet av Sheikh Mujibur Rahman 167 plasser (alle vunnet i Østpakistan), noe som gav absolutt flertall til det østpakistanske Awami League. Realiten ved valget i 1970 var slik at Pakistan i praksis var politisk delt i en vest- og en øst-del.
Yahya Khan tillot ikke at Awami League dannet regjering, og det ble i stedet innledet forhandlinger mellom Yahya Khan og Sheikh Mujibur Rahman om en løsning på den fastlåste situasjon. Forhandlingene førte ikke til resultater, og Yahya Khan beordret i stedet den pakistanske hær til å innlede en militæroperasjon i Østpakistan, Operation Searchlight, hvis formål var å knuse separatistbevegelsen i Østpakistan.
Operation Searchlight ble innledet den 25. mars 1971. Dagen etter erklærte Rahman Østpakistan for uavhengig av Pakistan. Operation Searchligt ble innledningen til Bangladeshkrigen, hvor pakistanske tropper i en borgerkrig kjempet mot den indiskstøttede separatistbevegelse i Østpakistan. Pakistan besluttet å trappe opp konflikten ved den 3. desember 1971 å angripe indiske flybaser i den vestlige del av India, noe som medførte at India ble en krigsførende part i konflikten, og bare 13 dager senere, den 16. desember 1971, måtte Pakistan kapitulere.

Fratreden

Nederlaget i krigen mot India og tapet av Østpakistan medførte uroligheter i befolkningen, og Khan måtte den 20. desember 1971 fratre som president.
Han ble etterfulgt av Zulfikar Ali Bhutto, som kort etter satte Khan i husarrest.
Pakistans fremferd under Operation Searchligt og under Bangladeshkrigen medførte et meget betydelig antall drepte blant Bangladeshs sivilbefolkning, og hendelsene er av flere blitt kalt et folkemord på sivilbefolkningen. Yahya Kahn ble imidlertid ikke rettsforfulgt for sin rolle i krigen.
Buffalo Band

Buffalo Band er et band fra Namdalseid i Nord-Trøndelag. Bandet fikk sitt navn ca. 2004 og er et utspring fra bandet Confusion (1989–2004) fra samme sted. Musikkstilen er forskjellige dansevennlige former innenfor countrysjangeren. Buffalo Band samarbeider til tider med Namdalseid songlag, som i løpet av de siste årene har hatt konserter med kjente, norske artister som Bjarne Brøndbo (D.D.E.), Tor Endresen, Jørn Hoel og Tore Johansen (Difference og The Julekalender).
Celebrity

Celebrity er det tredje albumet til 'N Sync og ble utgitt i 2001. Albumet kom lå på VG-lista i 4 uker med 16.-plass som beste plassering.
The Hungry Hearts Performance Band

Bakgrunn

Gruppen ble etablert i 2006 og har stilt med performance-opptredener i blant annet Høstutstillingen i Oslo, Bergen Kunsthall, Museet for samtidskunst og Den Norske Opera & Ballett. Hungry Hearts har også deltatt på over 50 internasjonale filmfestivaler med ulike videoarbeider, og var delaktige i den norsk-indiske spillefilmen Life is a Moment. I 2016 deltok The Hungry Hearts i Melodi Grand Prix med låten «Laika», sammen med Lisa Dillan.
Bandet har gjort seg bemerket med flamboyante opptredener, kostymer og disco-inspirerte låter med seksualiserte tekster. Alle medlemmene i bandet er lesbiske, og homofili er blant hovedtemaene i Hungry Hearts' tekster.
Otterdal

Otterdal er en liten bygd med 13 innbyggere i Hornindal kommune i Sogn og Fjordane.
Otterdal ligger med Otterdalselva som ebber ut i Hornindalsvatnet.
Oppover selve dalen går det en skogsbilvei til Otterdalsætra. Der kan man gå videre til fots til Otterdalsskaret.
Panthessaliko stadion

Liv etter OL

Etter OL er stadionet blitt brukt som hjemmebane til fotballklubben Olympiakos Volou FC og Niki Volou FC.
Libvirt

libvirt er en åpen kildekode API, daemon og styringsverktøy for å håndtere virtualisering. Den blir benyttet for å håndtere Kjernebasert virtuell maskin, Xen, VMware ESX, QEMU og andre virtualiserings-teknologier. Disse API'ene er ofte brukt til å monitorere nettsky-baserte løsninger.
Programvaren er lisensiert under GNU Lesser General Public License og er skrevet i C.
libvirt ble lansert 19. desember 2005. Siste versjon er 1.2.16 som ble lansert 1. juni 2015.
Jokk

Jokk (nordsamisk: johka, lulesamisk: jåhkå) er et samisk låneord i det svenske språk for et vassdrag i fjellet, som i størrelse tilsvarer en bekk eller en liten elv. Større vassdrag blir som regel betegnet som en älv (nordsamisk: eatnu, lulesamisk: ätno).
Det Illegale Akademi

Det Illegale Akademi (etablert 1941 i Oslo) var et norsk lærested for kunstnere. Det oppstod som motsvar til den nazifiserte norske kunstnerutdannelsen da man stengte SHKS og Statens kunstakademi ble overtatt av Søren Onsager, Akademiet hadde lærere som Axel Revold, Jean Heiberg, Henrik Sørensen, Per Palle Storm, Stinius Fredriksen og Per Krohg. Blant elevene nevnes Edmund Ree, Harald Peterssen, Ulf Dreyer, Victor Sparre, Olav Johan Andreassen, Gladys Raknerud, Arnold Haukeland. Det flyttet ofte, men holdt tidlig til i et loft i Pilestredet 15 b og gikk under navnet ”Fabrikken” – i lokalene til Norena Korsettfabrikk.
Halvakustisk gitar

Om

Vanligvis vil den halvakustiske gitaren ha en grunnere resonanskasse enn den helakustiske, og i noen tilfeller også bare ha små resonansrom i en ellers massiv kropp (semi-hollow). Sistnevnte vil være en typisk elektrisk gitar hvor man ønsket å ta den i akustisk retning ved å gi den noe naturlig resonans i tillegg til den hovedsakelig elektriske forsterkingen av lyden.

Historie

Den halvakustiske gitaren oppstod rundt 1930-tallet da den akustiske jazzgitaren archtop begynte å få plass i storbandmusikk, men druknet i de andre instrumentene. Den spesielle resonanskassen gav en karakteristisk lyd som hørte hjemme i sjangeren, men det ble nå nødvendig å forsterke den ved hjelp av mikrofoner.
Vasaloppet 2013

Vasaloppet 2013 ble arrangert den 3. mars 2013, og var den 89. utgaven av Vasaloppet. Norske Jørgen Aukland vant rennet i herreklassen, mens norsk Laila Kveli vant dameklassen.
Heuliez

Heuliez Bus er en fransk produsent av busser.  Selskapet kan spore sine aner tilbake til Heuliez-familien som begynte som smeder tidlig på 1800-tallet, og gikk over til å være vognmakere.
I 1925 bygget de sitt første bilkarosseri på en ramme fra Peugeot 177 B.  I 1928 var en varebil bygget på Ford klar, og i 1932 var deres første busskarosseri i ferdig.  I 1937 bygget de busskarosserier helt i stål.
I 1948 startet de produksjon av turbusser.  I denne perioden ble Heuliez også kjent for å lage reklamekjøretøyer, formet som for eksempel sko eller flasker.
I 1970 opprettet de en egen avdeling for personbiler som konsentrerte seg om spesielle karosserivarianter som cabrioleter, limosiner, ambulanser og drosjer for Renault, Peugeot og Citroën.  Samtidig begynte de å produsere spesielle flyplasskjøretøyer og mopedbiler.
På 1970-tallet samarbeidet de med Mercedes-Benz om større serier med bybusser, noe som varte til 1980-tallet.  I 1982 startet de samarbeid med Renault, og da AB Volvo gikk i tett samarbeid med Renault i 1991, så kom de også med.  Volvo overtok Renault sine aksjer i Heuliez i 1998.
I januar 1999 ble Heuliez Bus lagt under Irisbus, den felles bussadivisjonen til Iveco og Renault.
I 2004 hadde bussavdelingen 436 ansatte, mens personbilavdelingen og designbyrået hadde 1600 ansatte.
Geoffrey Fletcher

Oppvekst og utdannelse

Fletcher ble født i New London i Connecticut i USA, som et av de tre barna til Bettye R. og Alphonse Fletcher Sr. Fletcher er uteksaminert fra Harvard College i psykologi, og NYUs Tisch School of the Arts med en mastergrad i kunst. Hans studentfilm "Magic Markers", som han skrev og regisserte, ble vist på flere festivaler, og fanget oppmerksomheten til regissør John Singleton.

Karriere

Fletcher hadde flere deltidsjobber mens hans skrev og regisserte sine første filmer, før han fikk stilling som gjesteforeleser på Tisch School of the Arts og Columbia College. I 2006 fikk han i oppdrag av produsent Lee Daniels å skrive et filmmanus basert på boken «Push» av Sapphire, som ble filmen Precious. 16. februar 2010 annonserte regissør Doug Liman og Fletcher at de skulle samarbeide om en ny film som omhandler opprøret i det amerikanske statsfengselet Attica.
Grand China Air

Grand China Air (kinesisk: 大新華航空) er et flyselskap grunnlagt i 1989 i Folkerepublikken Kina. Det har hovedsete i Haikou i provinsen Hainan. Selskapet er privateid, og er – målt etter flyflåte, Kinas fjerde største flyselskap (2010).
Selskapet er utgått fra de fire flyselskapene i HNA Group: Hainan Airlines, Shanxi Airlines (som er blitt del av Hainan Airlines), Chang'an Airlines og China Xinhua Airlines.
Steinkjerbygg

Steinkjerbygg (-er), betegnelse på folk som kommer fra eller bor i Steinkjer kommune i Trøndelag.
Kantineflaske

Kantineflaske er en flaske av glass med firkantet tverrsnitt for å passe ned i et flaskefor. Navnet kommer av den franske betegnelsen cantine for flaskefor. 
Typen går tilbake til 1500-tallet. Da ble det en firkantet flaske med rette vegger, kraftige rette skuldre og kort hals populær. Typen ble produsert i store mengder på europeiske glassverk på 1700- og 1800-tallet. De eldste hadde kvadratisk tverrsnitt, men etter hvert fikk de gjerne et mer rektangulært tverrsnitt. Kantineflasker kan ofte være dekorert med malt eller gravert dekor.
Formen lever videre  i dag, og Gilde akevitt selges i en moderne utgave av kantineflasken.
Frithjof Prydz

Skihopperen

Prydz ble nummer tre i NM i hopp, normalbakke i 1968 bak Bjørn Wirkola og Lars Grini. Han hoppet for klubben Ready. I 1971 ble han nummer to i normalbakken og 3 i den store bakken. I 1972 tok han sin første NM-tittel med gull i storbakken. I 1973 gjentok han sølv og bronse fra to år før. I 1975 tok han sin siste NM-medalje med sølv i storbakken, bak Odd Grette, men foran den nye NM-kongen Johan Sætre.
Romlingane

Romlingane (orig: Clangers) er en britisk animert eventyr- og science fiction-serie for barn som gikk på BBC One fra 1969 til 1972. Serien handlet om noen vennlige små muse-lignende skapninger som bodde på en planet lagt bort på jorden. De kommuniserte med hverandre ved hjelp av en karakteristisk plystre-lyd.
Den ble sendt på NRK første gang 29. desember 1971 og i farger fra 15. januar 1972, med reprise i 1977 og 1986. Ingebrigt Davik var forteller.
Serien gjenoppsto i 2015
Stroopwafel

En stroopwafel (opprinnelig siroopwafel (nederlandsk) er en nederlandsk kjeks som består av to tynne, harde, runde, rutemønstrede vafler med et lag søt sirup i mellom. Vaflene ble for første gang laget i Gouda i den nederlandske provinsen Zuid-Holland rundt 1810, noe som har gjort at de også er kjent som Goudse wafels. De selges i supermarkeder, spesialbutikker og ofte nystekte på markeder. Opprinnelig hadde de en diameter på omtrent 10 cm, men finnes nå i varianter fra ca. 5 cm opp til 25 cm. I spesialbutikkene og på markedene selges ofte også «snippers», smuler av avskårne kanter og mislykkede kjeks.
Opprinnelig ble stroopwafels laget av kjekssmuler, deigrester og sirup, noe som gjorde dem meget billige å lage. Dette ga dem navnet armenkoeken (fattigmannskjeks).
Røren lages av mel, smør, brunt sukker, gjær, melk og egg, og stekes i et vaffeljern. Etter at vaflene er stekt blir de delt på midten mens de fremdeles er varme, og den ene halvparten blir smurt med sirup, før de føyes sammen igjen. Sirupen er laget av brunt sukker, smør og kanel.
Den oppskriften som sies være eldst, «de Kamphuysen siroopwafel», beskriver en sirupsvaffel som er laget av to sprø kjeks som er limt sammen med sirup.
Den tradisjonelle måten å spise stroopwafel på er å balansere kjeksen oppå kaffekoppen slik at den dekker åpningen. Varmen fra kaffen gjør at sirupen blir myk.
Harbin

Historie

Det moderne Harbin går tilbake til 1898 og russernes utbygging av jernbanenettet i denne delen av Kina. Frem til det russiske nederlag under den russisk-japanske krig (1904–05) var den russiske innflytelse meget sterk i Harbin (de ble kalt harbinrussere). Men så avtok den, samtidig som det strømmet til så meget som 160.000 utlendinger fra 33 land (som USA, Tyskland og Frankrike) til det som ble en internasjonal metropol for industri, handel og finans. 
I desember 1918, under den russiske borgerkrig etter revolusjonen, inntok russiske «hvite» tropper med kinesisk hjelp byen. Da kom det igjen endel russere til byen, blant dem et stort antall jøder. 
Japanerne okkuperte Harbin den 4. februar 1932. Sovjetarmeen inntok byen den  20. august 1945. Riktignok overgav de formelt, i henhold til avtale, til Republikken Kina, men sovjetiske styrke forble stasjonert der. Med deres stilltiende samtykke kunne det kinesiske kommunistiske parti ta kontroll der allerede i 1946. Industrianlegene der skulle så bli et viktig grunnlag for den kommunistiske seier i den kinesiske borgerkrig. 
Harbin er en av Kinas vakreste byer. Den er kjent for sin russiskpåvirkede arkitektur og har fått tilnavnet «Orientens Moskva».
Byen har hatt et vesentlig russisk innslag. Den hadde også et av de største jødiske innslag i Det fjerde Østen, både russiske og andre jøder. I 1920-årene kan det ha vært 20.000 jøder i byen. Blant dem var foreldrene til Ehud Olmert, tidligere statsminister i Israel. 
I november 2005 ble byen rammet av et benzen-utslipp, forårsaket av en eksplosjon som førte til utslipp i elven som renner gjennom byen. Myndighetene stengte av for drikkevanntilførselen, samtidig ble vann transportert inn til byen i store mengder.

Fly

Byen betjenes av Harbin Taiping internasjonale lufthavn.

Jernbane

Hada-banen, en høyhastighetsbane åpnet i 2012, fører fra Harbin til Dalian.

Vei

Kinas riksvei 202 løper gjennom området. Den begynner i Heihe i provinsen Heilongjiang, passerer gjennom Harbin og Shenyang, og ender i Dalian ved Gulehavet.
Kinas riksvei 221 begynner i Harbin og løper til Tongjiang, også i Heilongjiang.
Kinas riksvei 222 fører fra Harbin til Yichun i Heilongjiang. 
Kinas riksvei 301 går fra Suifenhe via blant annet Mudanjiang, Harbin og Qiqihar til Manzhouli i Indre Mongolia.